KOMISIJOS SPRENDIMAS
2008 m. sausio 25 d.
patvirtinantis klasikinio kiaulių maro likvidavimo laukinių kiaulių populiacijoje ir skubios šių kiaulių vakcinacijos nuo šios ligos Bulgarijoje 2008 m. planus
(pranešta dokumentu Nr. C(2008) 270)
(Tekstas autentiškas tik bulgarų kalba)
(2008/77/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. spalio 23 d. Tarybos direktyvą 2001/89/EB dėl Bendrijos klasikinio kiaulių maro kontrolės priemonių (1), ypač į jos 16 straipsnio 1 dalies antrą pastraipą ir 20 straipsnio 2 dalies ketvirtą pastraipą,
kadangi:
(1)
Direktyva 2001/89/EB nustatytos būtiniausios Bendrijos klasikinio kiaulių maro kontrolės priemonės. Tarp šių priemonių yra nuostata, kad patvirtinus pirminį klasikinio kiaulių maro atvejį laukinių kiaulių populiacijoje, valstybės narės turi pateikti Komisijai šios ligos likvidavimo priemonių planą. Direktyvoje taip pat pateiktos nuostatos dėl skubios laukinių kiaulių vakcinacijos.
(2)
Bulgarijos laukinių kiaulių populiacijoje pasitaiko klasikinio kiaulių maro atvejų.
(3)
Bulgarija parengė klasikinio kiaulių maro stebėsenos ir kontrolės visoje šios valstybės narės teritorijoje programą. Ši programa tebevykdoma.
(4)
2006 m. lapkričio 23 d. Komisijos sprendimas 2006/800/EB, patvirtinantis klasikinio kiaulių maro likvidavimo laukinių kiaulių populiacijoje ir skubios šių kiaulių vakcinacijos nuo šios ligos Bulgarijoje planą (2), priimtas kaip viena iš daugelio kovos su klasikiniu kiaulių maru priemonių. Sprendimas 2006/800/EB taikomas iki 2007 m. gruodžio 31 d.
(5)
2007 m. spalio 15 d. Bulgarija pateikė Komisijai tvirtinti klasikinio kiaulių maro likvidavimo laukinių kiaulių populiacijoje planą ir skubios šių kiaulių vakcinacijos visoje šios valstybės narės teritorijoje planą.
(6)
Komisija išnagrinėjo šiuos Bulgarijos pateiktus planus ir nustatė, kad jie atitinka Direktyvą 2001/89/EB. Todėl juos reikėtų patvirtinti.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Klasikinio kiaulių maro likvidavimo laukinių kiaulių populiacijoje planas
Patvirtinamas 2007 m. spalio 15 d. Bulgarijos Komisijai pateiktas klasikinio kiaulių maro likvidavimo laukinių kiaulių populiacijoje priedo 1 punkte nurodytoje teritorijoje planas.
2 straipsnis
Skubios laukinių kiaulių vakcinacijos nuo klasikinio kiaulių maro planas
Patvirtinamas 2007 m. spalio 15 d. Bulgarijos Komisijai pateiktas skubios laukinių kiaulių vakcinacijos nuo klasikinio kiaulių maro teritorijoje, nurodytoje priedo 2 punkte, planas.
3 straipsnis
Įsipareigojimų laikymasis
Bulgarija nedelsdama imasi šiam sprendimui įvykdyti reikalingų priemonių ir jas paskelbia. Ji nedelsdama praneša Komisijai apie šias priemones.
4 straipsnis
Taikymas
Šis sprendimas taikomas nuo 2008 m. sausio 1 d. iki 2008 m. gruodžio 31 d.
5 straipsnis
Adresatas
Šis sprendimas skirtas Bulgarijos Respublikai.
Priimta Briuselyje, 2008 m. sausio 25 d.